Просім прыняць меры па захаванні будынка па адрасе Магілёўская вобласць, горад Горкі, вуліца Агранамічная, д.3, у якім на другім паверсе ў кватэры нумар 5 з 1926 па 1928 год пражываў класік беларускай літаратуры Максім Гарэцкі. Як нам стала вядома, гэты будынак рыхтуецца пад знос у сувязі з добраўпарадкаваннем прыбярэжнай тэрыторыі Ніжняга возера ў горадзе Горкі. Жыццё і дзейнасць Максіма Гарэцкага цесна звязаны з горадам Горкі. Тут ён вучыўся ў каморніцка-агранамічным вучылішчы, пазней працаваў загадчыкам кафедры беларускай мовы, літаратуры і гісторыі Горацкай сельгасакадэміі. З Горкамі звязаны два літаратурныя перыяды ў жыцці класіка. Ад 1912 да 1913 года – Горацкі першы, а таксама ад 1926 да 1928 года – Горацкі другі. Менавіта ў гэты час Максім Гарэцкі жыў і працаваў у доме №3 па вуліцы Агранамічнай, які зараз падлягае зносу. Максім Гарэцкі – зорка і легенда айчыннай літаратуры. Некаторыя яго творы параўноўваюць з творамі Рэмарка, Барбюса, Дзюамеля. Кватэра Максіма Гарэцкага ў Горках – адзіная кватэра гэтага пісьменніка, якая захавалася ў Беларусі. У сувязі з гэтым звяртаем вашу ўвагу, што знос гэтага дома будзе вялікай стратай не толькі для мясцовай, але і для агульнанацыянальнай гісторыі, культуры і спадчыны. У выпадку, калі будынак захаваць немагчыма, просім усталяваць на гэтым месцы помнік Максіму Гарэцкаму, які б адпавядаў значэнню гэтай асобы ў гісторыі Горацкага краю і Рэспублікі Беларусь.